
ΔΕΛΤΙΟ ΤΥΠΟΥ


Προσαρμογή Λειτουργίας Υπηρεσιών του e-ΕΦΚΑ λόγω του κορoνοϊού


Με σκοπό την εύρυθμη λειτουργία των Περιφερειακών/Τοπικών μονάδων του e-ΕΦΚΑ (Κ.Ε.Α.Ο, Υποκαταστήματα, Διευθύνσεις, Περιφερειακά Τμήματα, Γραφεία) και της αποφυγής άσκοπων φυσικών επισκέψεων ασφαλισμένων ιδίως σε περιοχές με κρούσματα  κορoνοϊού ο e-ΕΦΚΑ προχωρεί άμεσα στην πλήρη αξιοποίηση των δυνατοτήτων που παρέχουν οι ηλεκτρονικές του υπηρεσίες. 
Στο πλαίσιο αυτό, αναστέλλονται μέχρι την Παρασκευή 20/03/2020 οι ακόλουθες συναλλαγές με φυσική παρουσία στις Περιφερειακές/Τοπικές μονάδες, των νομών Αττικής και Θεσσαλονίκης, χωρικής αρμοδιότητας της ΠΥΣΥ Δυτικής Ελλάδας, Ζακύνθου, Κεφαλληνίας και Λευκάδας και των μονάδων του e-ΕΦΚΑ στις έδρες όλων των νομών:
α. Η εκτύπωση βεβαιώσεων ΑΜΚΑ, τις οποίες οι ασφαλισμένοι και συνταξιούχοι  μπορούν να εκτυπώνουν από την ιστοσελίδα www.amka.gr, επιλογή «Έχω ΑΜΚΑ;».  
β. Η χορήγηση πληροφοριών για την ύπαρξη ή μη ασφαλιστικής ικανότητας. Οι ασφαλισμένοι και οι συνταξιούχοι μπορούν να αναζητούν τη σχετική πληροφορία στην ιστοσελίδα www.atlas.gov.gr, επιλογή «Ασφαλιστική Ικανότητα».
γ. Οι καταβολές καθυστερούμενων οφειλών ή δόσεων ρυθμίσεων στις Υπηρεσίες του Κ.Ε.Α.Ο, τις οποίες οι συναλλασσόμενοι μπορούν να διενεργούν ηλεκτρονικά μέσω του διατραπεζικού συστήματος ΔΙΑΣ με χρήση της αντίστοιχης Ταυτότητας Οφειλέτη.
δ. Η χορήγηση ασφαλιστικής ικανότητας σε συζύγους και τέκνα ασφαλισμένων, που διέθεταν ασφαλιστική ικανότητα έως 29/2/2020. Σε αυτούς θα δοθεί τις προσεχείς ημέρες προσωρινή παράταση, ώστε να γίνει ηλεκτρονική διασταύρωση με την ΑΑΔΕ. Κατ’ εξαίρεση εξυπηρετούνται στα υποκαταστήματα οι περιπτώσεις για τις οποίες αποδεικνύεται η ύπαρξη άμεσης ιατρικής ανάγκης.
ε. Η καταχώρηση ανανέωσης κάρτας παραμονής για τη χορήγηση ασφαλιστικής ικανότητας σε κατοίκους χωρών εκτός Ευρωπαϊκού Οικονομικού Χώρου. Για τις περιπτώσεις αυτές έχει παραληφθεί αρχείο από τη Γενική Γραμματεία Μεταναστευτικής Πολιτικής και θα γίνει αυτόματα η επεξεργασία και η χορήγηση ασφαλιστικής ικανότητας στους δικαιούχους. Κατ’ εξαίρεση εξυπηρετούνται στα υποκαταστήματα οι περιπτώσεις για τις οποίες αποδεικνύεται η ύπαρξη άμεσης ιατρικής ανάγκης.
στ. Η έκδοση Αποσπάσματος Ατομικού Λογαριασμού Ασφάλισης. Οι ασφαλισμένοι μπορούν να το εκτυπώνουν στο δικτυακό τόπο του e-ΕΦΚΑ, στην επιλογή Ασφαλισμένοι>Ηλεκτρονικές Υπηρεσίες Ασφαλισμένων>Ατομικός Λογαριασμός Ασφάλισης Μισθωτών. 
ζ. Η χορήγηση Ευρωπαϊκής Κάρτας Ασφάλισης Ασθενείας, εκτός εάν ο ασφαλισμένος πρόκειται να ταξιδέψει εντός των επόμενων 7 ημερών. Για τη χορήγηση της Ευρωπαϊκής Κάρτας Ασφάλισης Ασθενείας θα ενεργοποιηθεί στις 17 Μαρτίου 2020 σχετική ηλεκτρονική υπηρεσία στο δικτυακό τόπο του e-ΕΦΚΑ.       
η. Η παροχή πληροφοριών για την πορεία συνταξιοδοτικών αιτημάτων που έχουν υποβληθεί από 1/1/2017, τις οποίες οι ασφαλισμένοι μπορούν να αναζητήσουν στο δικτυακό τόπο του e-ΕΦΚΑ, στην επιλογή Συνταξιούχοι>Παρακολούθηση Πορείας Αίτησης. 
Για την εκτέλεση των ανωτέρω συναλλαγών οι ασφαλισμένοι μπορούν να  καθοδηγούνται μέσω των οδηγιών που παρέχονται στο διαδικτυακό ιστότοπο του e-ΕΦΚΑ. Eπισημαίνεται ότι βρίσκεται σε εξέλιξη η ανάπτυξη και άλλων ηλεκτρονικών υπηρεσιών, οι οποίες θα ανακοινωθούν στο επόμενο διάστημα καθώς και ότι όλες οι οργανικές μονάδες του e-ΕΦΚΑ λειτουργούν κανονικά και εξυπηρετούν τους ασφαλισμένους για το σύνολο των υπόλοιπων διαδικασιών.

